ለችግረኞች የድጋፍ እጃችንን እንድንዘረጋና መከራችንን በአንድነት እንድንጋፈጥ ጠቅላይ ሚኒስትሩ አሳሰቡ
 አዲስ አበባ:- “በወቅቱ የከፋ ችግር ለገጠማቸው የድጋፍ እጃችንን የምንዘረጋበት እና የጋራ መከራችንን በአንድነት የምንጋፈጥበት ጊዜ ነው” ሲሉ ጠቅላይ ሚኒስትር ዶክተር አብይ አህመድ ተናገሩ ጠቅላይ ሚኒስትሩ ከቀዳማዊት እመቤት ዝናሽ ታያቸውና ከኢንጂነር ታከለ ኡማ ጋር በመሆን የፋሲካ በዓልን አስመልክቶ የኮሮና ቫይረስ ታማሚዎችን፣ አቅመደካሞችና አፍንጮ በር የሚገኘውን ህፃናት ማሳደጊያ ጎብኝተዋል።ጠቅላይ ሚኒስትሩ ትላንት በኤካ ኮተቤ ሆስፒታል ተገኝተው ታማማዎችን ያበረታቱ ሲሆን በቦታው እያገለገሉ ለሚገኙ የጤና ባለሙያዎችም የተለያዩ ስጦታዎችን አበርክተዋል።በተመሳሳይ ጠቅላይ ሚኒስትር ዶክተር አቢይ እና ኢንጂነር ታከለ ኡማ የአረጋውያንን ቤት ማደስ መርሐ ግብርን ያስጀመሩበት እማሆይ አዱኛ መኖሪያ ቤትና የአካባቢው ነዋሪዎች መኖሪያ ቤት በመገኘትም ለፉሲካ በዓል የሚሆኑ የተለያዩ ስጦታዎችን አበርክተዋል።በተጨማሪም አፍንጮ በር አካባቢ የሚገኝ የህፃናት ማሳደጊያ ተገኝተው የፋሲካ በዓል ስጦታ ማበርከታቸውን ከከንቲባው ጽህፈት ቤት ያገኘነው መረጃ ያመለክታል።ጠቅላይ ሚኒስትሩ ጉብኝቱን አስመልክተው በፌስቡክ ገፃቸው ባወጡት መረጃም፥ “ያለንበት ጊዜ፣ ከመቼውም ይልቅ አካላዊ ርቀታችንን እየጠበቅን ማኅበራዊ ትሥሥራችንን ማጠናከርን የሚጠይቅ ነው፤ ወደ ልባችን ጠልቀን ርኅራሄን ማፍለቅ እና በልግስና ለሌሎች መትረፍ ይጠበቅብናል” ብለዋል።ወቅቱ “የከፋ ችግር ለገጠማቸው የድጋፍ እጃችንን የምንዘረጋበት እና የጋራ መከራችንን በአንድነት የምንጋፈጥበት ጊዜ ነው” ሲሉም ገልፀዋል።“የፊታችን እሁድ የፋሲካ በዓል የሚከበርበት እንደ መሆኑ፣ እኔም የተቀበልኩትን ብዙ በረከት እጅግ ለሚያስፈልጋቸው የማኅበረሰባችን አካላት አካፍያለሁ” ያሉት ጠቅላይ ሚኒስትር ዶክተር አቢይ፥ “በክበበ ፀሐይ የሚኖሩት ሕፃናት ብርታት፣ በመንደሬ የሚገኙት የጎረቤት አዛውንት ሴቶች ብልሐት፣ በኤካ ኮተቤ ሆስፒታል የሚገኙ የሕክምና ባለሞያዎች እና ታካሚዎች ጽናት፣ የሰው ልጅን የመንፈስ አይበገሬነት አሳይተውኛል” ብለዋል።ጠቅላይ ሚኒስትር ዶክተር አቢይ አህመድ ከኮሮናቫይረስ ጋር በተያያዘ ህብረተሰቡ ርዕስ በርዕሱ እንዲረዳዳ ጥሪ ማቅረባቸው ይታወሳል።የአዲስ አበባ ከተማ አስተዳደርም ህብረተሰቡ በየአካባቢው ድጋፍ የሚያደርግበት 1 ሺህ 200 የምግብ ባንኮች አቋቁሞ እየሠራ ይገኛል ሲል የዘገበው ፋና ብሮድካስቲንግ ኮርፖሬት ነው።አዲስ ዘመን ሚያዚያ 9/2012በጋዜጣው ሪፖርተር